അഫ്ഗാനിസ്ഥാനിലെ ഇന്ത്യന് കോണ്സുലേറ്റുകളില് താലിബാന് പരിശോധന, വാഹനങ്ങള് കടത്തികൊണ്ടുപോയി അഫ്ഗാനിസ്ഥാനിലെ ഇന്ത്യന് കോണ്സുലേറ്റുകളില് താലിബാന് പരിശോധന നടത്തി. കാണ്ഡഹാറിലെയും ഹെരാത്തിലെയും അടഞ്ഞുകിടന്ന കോണ്സുലേറ്റുകളിലാണ് താലിബാന് പരിശോധന നടത്തിയത്. ഓഫീസ് വളപ്പിലുണ്ടായിരുന്ന വാഹനങ്ങള് കടത്തികൊണ്ടുപോയതായും റിപ്പോര്ട്ടുണ്ട്. കാബൂളിന് പുറമെ കാണ്ഡഹാര്,മസാര് ഇ ഷരീഫ്,ഹെറാത്ത് എന്നിവിടങ്ങളിലാണ് ഇന്ത്യന് കോണ്സുലേറ്റുകളുള്ളത്. അതേസമയം അഫ്ഗാനില് നിരവധി ഇന്ത്യക്കാര് നാട്ടിലേക്ക് പോവാനാകാതെ കുടുങ്ങി കിടക്കുകയാണെന്ന് ഇന്ത്യന് പ്രതിനിധി അറിയിച്ചു. അതേസമയം നാറ്റോ,അമേരിക്കന് സേനകള്ക്ക് സഹായം നല്കിയവര്ക്ക് നേരെ താലിബാന് പ്രതികാര നടപടികള് തുടങ്ങിയതായി യുഎന് ഇന്റലിജന്സ് ഏജന്സികള് റിപ്പോര്ട്ട് ചെയ്തു. അഫ്ഗാനിസ്ഥാനില് പ്രതികാര നടപടികള് ഒന്നും ഉണ്ടാവില്ലെന്നാണ് നേരത്തെ താലിബാന് അറിയിച്ചിരുന്നത്.